M. Damborská, poslankyňa: (2007-06-21):
Vážený pán minister, vážené kolegynky, kolegovia, vážená pani kolegyňa zo sociálneho výboru pani Sárközyová, veľmi pekne vám ďakujem za tento predslov konkrétne na moju osobu, ale pozmeňujúci návrh sa objavil už včera. Ja po konzultácii s pani poslankyňou Radičovou, prosím vás pekne, neviete, o čo ide, áno, po vzájomnej konzultácii sme sa dohodli na takom postupe, ktorý robím teraz. Takže, keby mi nešlo o dobro veci, ako ide aj pani poslankyni, podpredsedníčke Radičovej, mojej kolegyni zo sociálneho výboru, tak ja by som vôbec s týmto pozmeňujúcim návrhom nevyšla. Áno? Takže, vážená pani kolegynka Sárközyová, poprosím vás najskôr si overiť určité skutočnosti a súvislosti, pretože ja som v živote nikdy nikomu nič neukradla a v živote neukradnem nikomu myšlienku, dobrú myšlienku, ktorá vyjde od niekoho iného, ale preto, že som v sociálnom výbore bola svedkom, že pani poslankyňa Radičová požiadala pána riaditeľa Štátneho fondu rozvoja bývania pána Kašubu, či takýto pozmeňujúci návrh môže dať a tak ďalej a tak ďalej a po spoločnej dohode sme sa dohodli takto. Takže, dovolíte, aby som teda predložila môj pozmeňujúci návrh? No, takže predkladám pozmeňujúci návrh k vládnemu návrhu zákona, menovaného, nasledovne. Na základe § 82 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky podávam pozmeňujúci návrh v čl. 1 v novelizačnom bode 7 v § 5 ods. 3 písm. d) znie: d): „Byt určený pre fyzickú osobu, ktorej skončila ústavná starostlivosť v detskom domove alebo v domove sociálnych služieb pre deti, alebo, ktorej skončila pestúnska starostlivosť podľa osobitného predpisu 6a  ďalej len odchovanec.“ Poznámka pod čiarou 6a znie: „6a § 48 zákona č. 36/2005 Z. z. o rodine v znení neskorších predpisov.“ Odôvodnenie. V súvislosti so zmenami v oblasti sociálnoprávnej ochrany detí a postupným rastúcim trendom umiestňovať čoraz viac detí namiesto ústavnej starostlivosti do náhradnej rodinnej starostlivosti sa navrhuje rozšíriť definíciu odchovancov detského domova aj o odchovancov, ktorí absolvovali náhradnú rodinnú starostlivosť v pestúnskej starostlivosti. Deti, ktorým dosiahnutím dospelosti skončí pestúnska starostlivosť, sa totiž materiálne ocitnú v situácii veľmi podobnej odchovancom detských domovov a je preto vhodné, aby im štát ponúkol rovnaké podmienky na zabezpečenie prvého bývania. Po druhé. V novelizačnom bode 7 v § 5 ods. 5 znie: (5) „Ustanovenie ods. 4 sa nepoužije, ak ide o kúpu bytu žiadateľom, ktorým je odchovanec, ktorý si rieši svoje prvé bývanie.“ Odôvodnenie. Ide o legislatívnotechnickú úpravu súvisiacu s doplnením definície odchovancov detských domovov aj o odchovancov pestúnskej starostlivosti v § 5. K bodu 3 novelizačný bod 22 znie: V § 9 ods. 2 sa vypúšťajú slová „detského domova“ a slová „v § 5 ods. 1 písm. a), b) a d)“ nahrádzajú slovami „§ 5 ods. 1 písm. a) a c)“. Odôvodnenie. Ide o legislatívnotechnickú úpravu súvisiacu s doplnením definície odchovancov detských domov aj odchovancov pestúnskej starostlivosti v § 5. K bodu 4 novelizačný bod 26 znie: V § 10 ods. 2 písm. a) sa vypúšťajú slová „detského domova“ a slová „§ 5  ods. 1 písm. a), b) a d)“ nahrádzajú slovami „§ 5 ods. 1 písm. a) a c)“. Odôvodnenie. Ide o legislatívnotechnickú úpravu súvisiacu s doplnením definície odchovancov detských domovov aj o odchovancov pestúnskej starostlivosti v § 5. Ďakujem za pozornosť. Ako ste si všimli, vážená pani poslankyňa Sárközyová, text je z obsahovej stránky identický, ale nie je doslovný s pozmeňujúcim návrhom pani poslankyne Radičovej. A ja pevne verím, že sa už do budúcnosti takéto veci tu, v tejto Národnej rade, nebudú stávať. Ďakujem za porozumenie.